|  |  |
| --- | --- |
|  | **KLINIČKI BOLNIČKI CENTAR SESTRE MILOSRDNICE**Vinogradska cesta 2910000 ZagrebHrvatska |

Zagreb, 4. svibnja 2022.

**PRIOPĆENJE ZA MEDIJE:**

**Tjedan sestrinstva i primaljstva u Kliničkom bolničkom centru Sestre milosrdnice**

**'Sestrinstvo je najvrjedniji dio zdravstvenog sustava Hrvatske'**

Međunarodni dan primaljstva, 5. svibnja, i Međunarodni dan sestrinstva, 12. svibnja, **KBC Sestre milosrdnice** obilježit će kao **Tjedan sestrinstva i primaljstva od 5. do 12. svibnja** kako bi se širu javnost podsjetilo na ključnu ulogu koju imaju medicinske sestre i primalje u održavanju zdravlja ljudi.

Program Tjedna sestrinstva i primaljstva **bit će podijeljen u dva dijela** od čega je jedan namijenjen medicinskim sestrama i primaljama KBC-a Sestre milosrdnice, a drugi svim njezinim pacijentima i posjetiteljima.

Tako će **svim zainteresiranim pacijentima i posjetiteljima KBC-a Sestre milosrdnice** medicinske sestre i primalje **mjeriti krvni tlak i razinu šećera u krvi**. Javnozdravstvena akcija održavat će se svakodnevno u Tjednu sestrinstva i primaljstva od 9 do 12 sati ispred bolnice. U slučaju nepovoljnih vremenskih uvjeta (kiša, vjetar), akcija će biti odgođena.

S ciljem poticanja kohezije i pripadnosti sestrinstvu i primaljstvu Kliničkog bolničkog centra Sestre milosrdnice, **za sve medicinske sestre i tehničare** bit će organizirana **tematska predavanja** kojim se želi ohrabriti i osnažiti primaljstvo i sestrinstvo te dati do znanja svakoj medicinskoj sestri i tehničaru te primalji da imaju nezamjenjivu ulogu u zdravstvenom sustavu Hrvatske.

Sva predavanja održavat će se od 14 sati i to u Multimedijskom centru KBC-a Sestre milosrdnice, osim predavanja 9. i 11. svibnja, koje će se održati u predavaonici Klinike za ženske bolesti i porodništvo.

*Skraćeni sažetci programa*

Četvrtak, 05.05.2022.

**Kad babica postaje baka (Iva Podhorsky Štorek)** kroz svoje će izlaganje opisati što ju privlači u obavljanju primaljskoga poziva te koje sve kvalitete primalja treba posjedovati kako bi obitelj, najprije majku, uspješno provela kroz cjelokupnu trudnoću. Osim toga, otkrit će i koliko se svijet primalje mijenja kada i sama u jednom trenutku postane baka.

Petak, 06.05.2022.

**Emocije i emocionalna pismenost (Bruno Šimleša)**

Svojim će znanjem ovaj diplomirani sociolog i autor brojnih hrvatskih uspješnica govoriti medicinskim sestrama i primaljama o važnosti i značenju emocija te o emocionalnoj pismenosti kako bi što više ohrabrio i motivirao medicinske sestre i primalje.

Ponedjeljak, 09.05.2022.

**Mozaik mozga (Josipa Šola)**

S obzirom na to da su ljudi danas svjesni koliko je pravilno funkcioniranje mozga važno za svakodnevni život, vjeruju kako promjenom svojeg ponašanja mogu poboljšati njegovo funkcioniranje i umanjiti neurološke tegobe koje osjećaju. Medicinske sestre Klinike za neurologiju pripremile su zanimljiv rad u kojem će podijeliti s nama neke tvrdnje o mozgu koje su znanstveno utemeljene i pritom zanimljive.

Utorak, 10.05.2022.

**Stil života medicinskih sestara kao faktor rizika za nastanak bolesti srca (Mirela Šarić, Tomislav Pijetlović)**

Ovo izlaganje otkrit će kako medicinske sestre usprkos stresnom poslu koji obavljaju i ubrzanom načinu života koji vode mogu sačuvati zdravlje svojega srca.

Srijeda, 11.05.2022.

**Prevencija malignih bolesti (Maja Vidović, Vesna Dermol) i O boli (Ljerka Andrić)**

Medicinske sestre Klinike za onkologiju i nuklearnu medicinu te Klinike za tumore udružile su snage i progovorit će na jedan poseban način o prevenciji malignih bolesti i malignih oboljenja. Drugi dio 'O boli' spomenut će i ulogu medicinske sestre kroz jednu drugačiju prizmu i definiciju boli Barbare Carper, sestrinske teoretičarke.

Četvrtak, 12.05.2022.

**Što je vrt, a tko vrtlar u sestrinstvu? (Rosana Svetić Čišić)**

Pregršt je pitanja o sestrinstvu koja su u fokusu iz dana u dan, još naglašenije kroz tjedan sestrinstva. Kako odgovoriti kao profesionalac na potrebe pacijenata obzirom na holistički pristup i sve potrebe koje su prisutne u svakom ljudskom biću, bit će pitanje ovoga izlaganja.

Ravnatelj KBC Sestre milosrdnice,

prof. dr. sc. Davor Vagić, dr. med.

Pomoćnica ravnatelja za sestrinstvo i

Glavna sestra KBC Sestre milosrdnice,

Biserka Režek, dipl. med. techn.